CELEX: 
Language: et
Date: 2021-09-30 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2019/817 üksikasjalike eeskirjadega aruandluse ja statistika keskhoidla toimimise kohta

SELETUSKIRI
            
            
               1.DELEGEERITUD ÕIGUSAKTI TAUST
            
            
               2019. aasta mais võtsid Euroopa Parlament ja nõukogu vastu määruse (EL) 2019/817, millega luuakse ELi infosüsteemide koostalitlusvõime raamistik piiride ja viisade valdkonnas
                  1
               . 
            
            
               Määruse kohaselt peab komisjon võtma vastu delegeeritud õigusakti, millega kehtestatakse aruandluse ja statistika keskhoidla toimimise normid, sealhulgas konkreetsed kaitsemeetmed isikuandmete töötlemiseks, ning turvanormid.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Liikmesriikidel paluti kooskõlas määruse (EL) 2019/817 artikli 73 lõikega 4 ja 13. aprilli 2016. aasta institutsioonidevahelise parema õigusloome kokkuleppe põhimõtetega määrata eksperdid, kes osalevad piirivalve ja julgeoleku infosüsteemide eksperdirühma koostalituse alarühmas. 
            
            
               Käesolev delegeeritud määrus koostati eksperdirühma sisendi põhjal. Eksperdirühmaga konsulteeriti 4. novembrist 2019 kuni 13. maini 2020; pärast seda pidasid eksperdid ja komisjon teksti lõplikuks. Ekspertidel oli selle ajavahemiku jooksul ka võimalus esitada komisjonile suulisi ja kirjalikke märkusi.
            
            
               Lisaks sellele andis Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Amet (eu-LISA) komisjonile nõu kavandatud meetme tehniliste nõuete ja teostatavuse kohta.
            
            
               Enne vastuvõtmist konsulteeriti Euroopa Andmekaitseinspektoriga, et tagada andmekaitset käsitlevate sätete järgimine.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) 2019/817 artikli 39 lõike 1 kohaselt tuleks luua aruandluse ja statistika keskhoidla, et esitada süsteemiüleseid statistilisi andmeid ja analüütilist aruandlust poliitika, tegevuse ja andmete kvaliteediga seotud eesmärkidel. Keskhoidla peaks toetama riiki sisenemise ja riigist lahkumise süsteemi, viisainfosüsteemi, Euroopa reisiinfo ja -lubade süsteemi ja Schengeni infosüsteemi eesmärke kooskõlas neid süsteeme reguleerivate vastavate õigusaktidega. Määruse (EL) 2019/817 artikli 39 lõike 3 kohaselt peaks keskhoidla sisaldama üksnes anonüümseks muudetud andmeid, mis on saadud aluseks olevatest süsteemidest, nii et isikuid ei ole võimalik tuvastada. Juurdepääs hoidlale tuleks anda üksnes konkreetsetele alussüsteeme reguleerivates õigusaktides sätestatud kasutajaprofiilidele turvalisel ja kontrollitud viisil ning üksnes aruandluse ja statistika eesmärgil.
            
            
               Käesolevas määruses järgitakse proportsionaalsuse põhimõtet, kuna selles piirdutakse miinimumiga, mida on vaja anonüümseks muudetud andmete töötlemise hõlbustamiseks aruandluse ja statistika eesmärgil.
            
            
               KOMISJONI DELEGEERITUD MÄÄRUS (EL) …/…,
            
            
               30.9.2021,
            
            
               millega täiendatakse Euroopa Parlamendi ja nõukogu määrust (EL) 2019/817 üksikasjalike eeskirjadega aruandluse ja statistika keskhoidla toimimise kohta
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 20. mai 2019. aasta määrust (EL) 2019/817, millega luuakse ELi infosüsteemide koostalitlusvõime raamistik piiride ja viisade valdkonnas ning muudetakse Euroopa Parlamendi ja nõukogu määrusi (EÜ) nr 767/2008, (EL) 2016/399, (EL) 2017/2226, (EL) 2018/1240, (EL) 2018/1726, (EL) 2018/1861 ning nõukogu otsuseid 2004/512/EÜ ja 2008/633/JSK
                  2
               , eriti selle artikli 39 lõiget 5,
            
            
               ning arvestades järgmist:
            
         
         
            
               (1)Euroopa Parlamendi ja nõukogu määrustega (EL) 2019/817 ja (EL) 2019/818
                  3
                on loodud raamistik, millega tagatakse ELi infosüsteemide koostalitlusvõime piiride, viisade, politsei- ja õiguskoostöö, varjupaiga ja rände valdkonnas. 
            
            
               (2)See raamistik hõlmab mitmeid koostalitlusvõimet toetavaid komponente ja vahendeid, sealhulgas aruandluse ja statistika keskhoidlat (edaspidi „keskhoidla“). Keskhoidlas säilitatakse anonüümseks muudetud andmeid, mis on saadud aluseks olevatest ELi infosüsteemidest, ühisest biomeetrilise võrdlemise teenusest, ühisest isikuandmete hoidlast ja mitme identiteedi detektorist, et tagada süsteemiülene statistiline aruandlus poliitika, tegevuse ja andmete kvaliteediga seotud eesmärkidel.
            
            
               (3)Keskhoidla loomise, rakendamise ja majutamise ning selle operatiivjuhtimise eest vastutab Vabadusel, Turvalisusel ja Õigusel Rajaneva Ala Suuremahuliste IT-süsteemide Operatiivjuhtimise Euroopa Liidu Amet (eu‑LISA).
            
            
               (4)Selleks et keskhoidla saaks esitada süsteemiüleseid statistilisi andmeid, tuleb sätestada selle toimimise üksikasjalikud eeskirjad, sealhulgas konkreetsed isikuandmete töötlemise normid, ja turvaeeskirjad.
            
            
               (5)Et keskhoidlas olevate statistiliste andmete põhjal ei oleks võimalik isikuid tuvastada, peaks eu-LISA looma keskhoidla arhitektuuri osana andmete anonüümseks muutmise vahendi. Anonüümseks muutmise protsess peaks olema automaatne.
            
            
               (6)Kontrollitud ja turvaline juurdepääs tuleks anda üksnes pädevate asutuste ning liidu institutsioonide ja asutuste volitatud töötajatele, et nad saaksid keskhoidlas andmete ja statistikaga tutvuda. Selleks peaks eu-LISA töötama keskhoidla arhitektuuri osana välja aruandlusvahendi. eu-LISA töötajatel ei tohiks olla otsest juurdepääsu ELi infosüsteemides või koostalitluse komponentides säilitatavatele isikuandmetele.
            
            
               (7)Selleks et asjakohastel statistilistel eesmärkidel oleks võimalik jälgida isikuandmete toimikute ristvõrdlemist vastavates ELi infosüsteemides või nende vahel, tuleks keskhoidlas kasutada kordumatut viitenumbrit. Seda numbrit ei tohiks olla võimalik kasutada isikuandmete toimikutest teabe saamiseks.
            
            
               (8)Keskhoidlat majutav tehniline lahendus tuleks luua eu-LISA tehnilises ja varuasukohas, et tagada selle pidev kättesaadavus. 
            
            
               (9)Võttes arvesse, et määrus (EL) 2019/817 põhineb Schengeni acquis’l, on Taani teatanud, lähtudes Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artiklist 4, et rakendab määrust (EL) 2019/817 siseriiklikus õiguses. Seepärast on käesolev määrus Taani suhtes siduv.
            
            
               (10)Käesolev määrus kujutab endast nende Schengeni acquis’ sätete edasiarendamist, milles Iirimaa ei osale
                  4
               . Seetõttu ei osale Iirimaa käesoleva määruse vastuvõtmisel, see ei ole tema suhtes siduv ega kohaldatav.
            
            
               (11)Islandi ja Norra puhul kujutab käesolev määrus endast nende Schengeni acquis’ sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahelise lepingu (nende kahe riigi osalemiseks Schengeni acquis’ sätete rakendamises, kohaldamises ja edasiarendamises)
                  5
                tähenduses, mis kuuluvad nõukogu otsuse 1999/437/EÜ
                  6
                artikli 1 punktis A osutatud valdkonda.
            
            
               (12)Šveitsi puhul kujutab käesolev määrus endast nende Schengeni acquis’ sätete edasiarendamist Euroopa Liidu, Euroopa Ühenduse ja Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ sätete rakendamise, kohaldamise ja edasiarendamisega)
                  7
                tähenduses, mis kuuluvad nõukogu otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2008/146/EÜ
                  8
                artikliga 3.
            
            
               (13)Liechtensteini puhul kujutab käesolev määrus endast nende Schengeni acquis’ sätete edasiarendamist Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega)
                  9
                tähenduses, mis kuuluvad otsuse 1999/437/EÜ artikli 1 punktis A osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2011/350/EL
                  10
                artikliga 3.
            
            
               (14)Küprose, Bulgaaria, Rumeenia ja Horvaatia puhul on käesolev määrus Schengeni acquis’l põhinev või sellega muul viisil seotud akt 2003. aasta ühinemisakti artikli 3 lõike 1, 2005. aasta ühinemisakti artikli 4 lõike 1 ja 2011. aasta ühinemisakti artikli 4 lõike 1 tähenduses.
            
            
               (15)Vastavalt Euroopa Parlamendi ja nõukogu määruse (EL) 2018/1725
                  11
                artikli 42 lõikele 1 konsulteeriti Euroopa Andmekaitseinspektoriga, kes esitas oma arvamuse 17. juunil 2021,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
                  Mõisted
            
            
               Käesolevas määruses kasutatakse järgmisi mõisteid:
            
            
               (1)„statistilised andmed“ – anonüümseks muudetud andmed, mida kasutatakse üksnes statistiliste aruannete koostamiseks vastavalt Euroopa Parlamendi ja nõukogu määrustele (EL) 2017/2226
                  12
               , (EL) 2018/1240
                  13
               , (EL) 2018/1860
                  14
               , (EL) 2018/1861
                  15
               , (EL) 2018/1862
                  16
                ning (EL) 2019/816
                  17
               ;
            
            
               (2)„(statistilised) aruanded“ – statistiliste andmete organiseeritud kogum, mille keskhoidla koostab automaatselt vastavalt eelnevalt kindlaks määratud eeskirjadele ja mida säilitatakse keskhoidlas;
            
         
         
            
               (3)„kohandatavad aruanded“ – statistilised aruanded, mis on koostatud keskhoidlas sisalduvate statistiliste andmete põhjal vastavalt konkreetsetele eeskirjadele, mille kasutaja on ad hoc kindlaks määranud, ja mida säilitatakse keskhoidlas;
            
            
               (4)„kriitilise tähtsusega identiteediandmed“ – mis tahes järgmised andmed või nende kombinatsioon, mille põhjal on võimalik isikuid tuvastada:
            
            
               (a)iga sellise isiku nimi, eesnimi, perekonnanimi või varjunimi, kelle andmeid võidakse säilitada mõnes ELi infosüsteemis;
            
            
               (b)reisidokumendi number;
            
            
               (c)aadress (tänav, majanumber);
            
            
               (d)telefon, IP-aadress;
            
            
               (e)e-posti aadressid;
            
            
               (f)biomeetrilised andmed.
            
            
               Artikkel 2 
                  Keskhoidlas sisalduv teave
            
            
               1.Määruse (EL) 2019/817 artikli 39 lõikes 2 osutatud andmed tehakse kättesaadavaks ja neid säilitatakse keskhoidlas kooskõlas käesoleva määrusega.
            
            
               2.Keskhoidla sisaldab statistilisi andmeid, sealhulgas aruandeid süsteemi kasutamise kohta määruse (EL) 2019/817 artiklis 66 osutatud koostalitluse komponentide toimimise seireks.
            
            
               3.Keskhoidla sisaldab tehnilisi aruandeid, et tagada eu‑LISA teostatav järelevalve koostalitluse komponentide arendamise ja toimimise üle vastavalt määruse (EL) 2019/817 artikli 78 lõikele 1.
            
            
               4.Keskhoidlas kasutatakse kordumatut viitenumbrit, mis võimaldab statistilistel eesmärkidel jälgida isikuandmete toimikute ristvõrdlemist vastavates ELi infosüsteemides või nende vahel. Seda viitenumbrit ei ole võimalik kasutada aluseks olevate isikuandmete toimikute saamiseks.
            
            
               5.Keskhoidla võimaldab määruse (EL) 2019/817 artikli 39 lõikes 2 osutatud pädevate asutuste nõuetekohaselt volitatud töötajatel saada järgmist teavet:
            
            
               (a)määruse (EL) 2017/2226 artikli 63 kohased aruanded, mis sisaldavad järgmist statistikat riiki sisenemise ja riigist lahkumise süsteemis säilitatavate andmete kohta:
            
            
               i)kohandatavad aruanded ja statistika kolmandate riikide kodanike sisenemiste ja lahkumiste, sisenemiskeeldude ja viibimisaja ületamiste kohta;
            
            
               ii)igapäevane statistika viibimisaja ületajate, sisenemiskeelu saanud kolmandate riikide kodanike, tühistatud või pikendatud riigis viibimise loaga kolmandate riikide kodanike ning sõrmejälgede andmise nõudest vabastatud kolmandate riikide kodanike kohta;
            
            
               iii)kohandatavad aruanded ja statistika andmete kvaliteedi kohta vastavalt määruse (EL) 2017/2226 artikli 38 lõikele 4 ning korrapärane statistika, et tagada kõnealuse määruse artikli 72 lõikes 1 osutatud eu-LISA-poolne järelevalve riiki sisenemise ja riigist lahkumise süsteemi arendamise ja toimimise üle;
            
            
               (b)määruse (EL) 2018/1240 artikli 84 kohased aruanded, mis sisaldavad järgmist statistikat Euroopa reisiinfo ja -lubade süsteemis (ETIAS) säilitatavate andmete kohta:
            
            
               i)igapäevane statistika selliste taotlejate arvu ja kodakondsuse kohta, kellele on reisiluba välja antud või selle andmisest keeldutud, sealhulgas keeldumise põhjuste kohta, ning selliste kolmandate riikide kodanike arvu ja kodakondsuse kohta, kelle reisiluba on tühistatud või kehtetuks tunnistatud;
            
         
         
            
               ii)kohandatavad aruanded ja statistika, et paremini hinnata julgeoleku-, ebaseadusliku sisserände ja suurt epideemiaohtu, suurendada piirkontrolli tõhusust, aidata ETIASe kesküksusel ja ETIASe riiklikel üksustel menetleda reisiloataotlusi ning toetada liidu rändepoliitika tõenduspõhist kujundamist;
            
            
               iii)statistilised andmed ETIASe jälgimisnimekirja kohta vastavalt kõnealuse määruse artikli 92 lõikeke 4;
            
            
               iv)korrapärane statistika, millega tagatakse, et eu-LISA jälgib ETIASe infosüsteemi arendamist ja toimimist vastavalt kõnealuse määruse artikli 92 lõikele 1;
            
            
               (c)määruse (EL) 2018/1240 artikli 33 lõike 2 kohased aruanded, mis sisaldavad järgmist statistikat:
            
            
               i)riiki sisenemise ja riigist lahkumise süsteemi koostatud statistika, millest ilmneb, et teatava reisijaterühma puhul on viibimisaja ületamise ja sisenemiskeeldude määr tavapärasest erinev;
            
            
               ii)Euroopa reisiinfo ja -lubade süsteemi poolt kõnealuse määruse artikli 84 kohaselt koostatud statistika, millest ilmneb, et teatava reisijaterühma puhul on julgeoleku-, ebaseadusliku sisserände või suure epideemiaohu alusel reisiloa andmisest keeldumiste määr tavapärasest erinev;
            
            
               iii)Euroopa reisiinfo ja -lubade süsteemi poolt kõnealuse määruse artikli 84 kohaselt koostatud statistika ning riiki sisenemise ja riigist lahkumise süsteemi koostatud statistika, mis osutab korrelatsioonile ühelt poolt taotlusvormi abil kogutud teabe ning teiselt poolt reisijate viibimisaja ületamise ja sisenemiskeeldude vahel;
            
            
               (d)määruse (EL) 2018/1860 artikli 16 kohased aruanded, mis sisaldavad päeva-, kuu- ja aastastatistikat, mis näitab kirjete arvu iga hoiatusteate kategooria kohta nii liikmesriigiti kui ka koondandmetena;
            
            
               (e)määruse (EL) 2018/1861 kohased aruanded, mis sisaldavad järgmist statistikat Schengeni infosüsteemis säilitatavate andmete kohta:
            
            
               i)päeva-, kuu- ja aastastatistika, mis näitab kirjete arvu iga hoiatusteate kategooria kohta nii liikmesriigiti kui ka koondandmetena vastavalt kõnealuse määruse artikli 60 lõikele 3;
            
            
               ii)aastaaruanded päringutabamuste arvu kohta hoiatusteate kategooria kaupa, mitu korda Schengeni infosüsteemis päringuid tehti ja mitu korda kasutati seda hoiatusteate sisestamiseks, ajakohastamiseks või kustutamiseks, nii liikmesriigiti kui ka koondandmetena, vastavalt määruse (EL) 2018/1861 artikli 60 lõikele 3 ja määruse (EL) 2018/1860 artiklile 19;
            
            
               iii)komisjoni taotlusel täiendavad korrapärased või erakorralised spetsiifilised statistikaaruanded Schengeni infosüsteemi toimimise ja kasutamise ning täiendava teabe vahetamise kohta vastavalt määruse (EL) 2018/1861 artikli 60 lõike 5 teisele lõigule ja määruse (EL) 2018/1860 artiklile 19; 
            
            
               iv)Euroopa Piiri- ja Rannikuvalve Ameti taotlusel täiendavad korrapärased või erakorralised spetsiifilised statistikaaruanded, et koostada riskianalüüse ja haavatavuse hinnanguid, vastavalt määruse (EL) 2018/1861 artikli 60 lõike 5 kolmandale lõigule ja määruse (EL) 2018/1860 artiklile 19;
            
            
               v)tehnilise hoolduse, aruandluse, andmekvaliteedialase aruandluse ja statistikaga seotud aruanded ja statistika vastavalt määruse (EL) 2018/1861 artikli 60 lõikele 2 ja määruse (EL) 2018/1860 lõikele 19;
            
            
               vi)aruanded andmekvaliteedi probleemide kohta vastavalt määruse (EL) 2018/1861 artikli 15 lõikele 4 ja määruse (EL) 2018/1860 artiklile 19.
            
            
               6.Lõikes 2 osutatud tehnilised aruanded sisaldavad statistikat süsteemi kasutamise, kättesaadavuse, intsidentide, jõudluse, biomeetrilise täpsuse, andmete kvaliteedi ja vajaduse korral pooleliolevate toimingute kohta. 
            
            
               7.Kasutaja saab keskhoidla koostatud tegevusaruandeid kohandada, et andmeid saaks filtreerida või rühmitada, kasutades selleks koos keskhoidlaga kättesaadavaks tehtavat aruandlusvahendit.
            
            
               8.Kättesaadavaks tehakse aruannete kataloog. Uute aruannete ja olemasolevate aruannete muutmise taotluste puhul järgitakse eu-LISA muudatuste haldamise poliitikat.
            
            
               Artikkel 3 
                  Andmehoidla ja aruandlusvahend
            
            
               1.Keskhoidla kasutab tehnilist lahendust, et majutada aluseks olevatest ELi infosüsteemidest ja koostalitluse komponentidest saadud andmeid.
            
         
         
            
               2.Tehniline lahendus sisaldab aruandlusvahendit, mis on seadistatud koostama, haldama ja ellu viima artiklis 2 osutatud aruandeid ja kohandatavaid aruandeid. 
            
            
               3.Aruandlusvahend võimaldab koostada tegevusaruandeid ja tehnilisi aruandeid ning kasutajal neid välja otsida. 
            
            
               4.Aruandlusvahend võimaldab esitada süsteemiüleseid statistilisi andmeid ning analüütilist aruandlust poliitika, tegevuse ja andmete kvaliteediga seotud eesmärkidel, kui see on liidu õigusega ette nähtud.
            
            
               5.Kõiki aruandeid hallatakse tehnilise lahenduse raames. Tehnilise lahenduse puhul rakendatakse asjakohaseid turva- ja terviklusmeetmeid, et täita määruse (EL) 2019/817 artikli 42 lõikes 3 sätestatud turbekava nõudeid.
            
            
               6.Tehniline lahendus luuakse eu‑LISA tehnilises ja varuasukohas.
            
            
               Artikkel 4 
                  Andmete ekstraheerimine
            
            
               Keskhoidla saab ELi infosüsteemidest määruse (EL) 2019/817 artikli 39 lõikes 2 ning artikli 66 lõigetes 1, 2 ja 3 osutatud andmete ainult lugemisõigusega koopiad, et koostada kõnealuse määruse artiklites 39 ja 66 osutatud statistikat ja aruandeid. Andmeid kogutakse korrapäraselt ja vähemalt kord päevas ühesuunalise ekstraheerimise teel.
            
            
               Artikkel 5 
                  Andmete anonüümseks muutmise vahend
            
            
               1.Aluseks olevatest ELi infosüsteemidest ja koostalitluse komponentidest ekstraheeritud andmed muudetakse anonüümseks, kasutades andmete anonüümseks muutmise vahendit. Keskhoidlas säilitatakse ainult anonüümseks muudetud andmeid.
            
            
               2.Andmete anonüümseks muutmise vahendiga tehakse kindlaks ELi infosüsteemides olevad kriitilise tähtsusega identiteediandmed ja muudetakse need automatiseeritud protsessi abil anonüümseks enne statistiliste andmete keskhoidlasse salvestamist. Anonüümseks muutmise protsess on pööramatu.
            
            
               Artikkel 6 
                  Juurdepääs
            
            
               1.Nõuetekohaselt volitatud töötajatele antakse juurdepääs keskhoidlale ning juurdepääsu hallatakse kooskõlas määruse (EL) 2017/2226 artikliga 63, määruse (EL) 2018/1240 artikliga 84, määruse (EL) 2018/1861 artikliga 60 ja määruse (EL) 2018/1860 artikliga 16.
            
            
               2.Liikmesriikidel, komisjonil ja liidu ametitel kooskõlas nende liidu õigusest tulenevate juurdepääsuõigustega on juurdepääs keskhoidlale turvalise võrguühenduse (TESTA) kaudu.
            
            
               3.Käesoleva määruse artikli 3 lõikes 2 osutatud vahendile antakse juurdepääs üksnes pädevate asutuste nõuetekohaselt volitatud töötajatele kooskõlas määruse (EL) 2019/817 artikli 39 lõikega 2 ja artikli 66 lõigetega 1–5. 
            
            
               4.Pädevad asutused pääsevad keskhoidlale juurde kasutajaprofiilide abil. Kasutajaprofiilide loetelu haldab eu-LISA. Ühel asutusel võib sõltuvalt juurdepääsuõigustest olla mitu profiili.
            
            
               5.Juurdepääs keskhoidlale logitakse. Logi peab sisaldama vähemalt järgmist teavet:
            
            
               (a)ajatempel,
            
            
               (b)ametiasutus,
            
            
               (c)asjaomase aruande liik. 
            
            
               6.Keskhoidlale juurdepääsu kasutavate kasutajate tuvastamist võimaldavaid logisid peetakse riiklikul tasandil ning neid peavad ka komisjon, Euroopa Piiri- ja Rannikuvalve Amet ja Europol. Eu-LISA peab logisid kõigi juurdepääsutoimingute kohta. Logisid säilitatakse keskhoidlas ühe aasta jooksul, pärast mida need kustutatakse automaatselt.
            
         
         
            
               7.Keskhoidlas esinevad rollide konfliktid tehakse kindlaks ja juurdepääs antakse kooskõlas järgmiste põhimõtetega:
            
            
               (a) teadmisvajadus; 
            
            
               (b) minimaalõiguste põhimõte;
            
            
               (c) ülesannete lahusus.
            
            
               8.Määruse (EL) 2018/1861 artikli 15 lõike 4 kohaselt esitatavad andmekvaliteedi aruanded sisaldavad vahendit, mis võimaldab liikmesriikidel anda eu‑LISA-le tagasisidet tekkinud probleemide kõrvaldamise kohta.
            
            
               Artikkel 7 
                  Volitatud töötleja
            
            
               Isikuandmete anonüümseks muutmiseks vastavalt artiklile 5 on eu-LISA volitatud töötleja määruse (EL) 2018/1725 artikli 3 punkti 12 tähenduses.
            
            
               Artikkel 8 
                  Muud andmekaitse- ja turvaaspektid
            
            
               1.Keskhoidlas säilitatavate andmetega tohib tutvuda üksnes aruandluse ja statistika eesmärgil.
            
            
               2.Eu-LISA rakendab vajalikke turbemeetmeid, et tagada keskhoidlas olevate andmete terviklus. Kõik andmetes tehtud muudatused peavad olema auditeerimise eesmärgil jälgitavad.
            
            
               Artikkel 9 
                  Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            
            
               Brüssel, 30.9.2021
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        Euroopa Parlamendi ja nõukogu 20. mai 2019. aasta määrus (EL) 2019/817, millega luuakse ELi infosüsteemide koostalitlusvõime raamistik piiride ja viisade valdkonnas ning muudetakse Euroopa Parlamendi ja nõukogu määrusi (EÜ) nr 767/2008, (EL) 2016/399, (EL) 2017/2226, (EL) 2018/1240, (EL) 2018/1726, (EL) 2018/1861 ning nõukogu otsuseid 2004/512/EÜ ja 2008/633/JSK (ELT L 135, 22.5.2019, lk 27).
               
               
                  
                     (2)
                  
                        ELT L 135, 22.5.2019, lk 27.
               
               
                  
                     (3)
                  
                        Euroopa Parlamendi ja nõukogu 20. mai 2019. aasta määrus (EL) 2019/818, millega luuakse ELi infosüsteemide koostalitlusvõime raamistik politsei- ja õiguskoostöö, varjupaiga ja rände valdkonnas ning muudetakse määrusi (EL) 2018/1726, (EL) 2018/1862 ja (EL) 2019/816 (ELT L 135, 22.5.2019, lk 85).
               
               
                  
                     (4)
                  
                        See määrus jääb väljapoole nende meetmete kohaldamisala, mis on sätestatud nõukogu 28. veebruari 2002. aasta otsuses 2002/192/EÜ Iirimaa taotluse kohta osaleda teatavates Schengeni acquis’ sätetes (EÜT L 64, 7.3.2002, lk 20).
               
               
                  
                     (5)
                  
                        EÜT L 176, 10.7.1999, lk 36.
               
               
                  
                     (6)
                  
                        Nõukogu 17. mai 1999. aasta otsus 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis’ sätete rakendamise, kohaldamise ja edasiarendamisega (EÜT L 176, 10.7.1999, lk 31).
               
               
                  
                     (7)
                  
                        ELT L 53, 27.2.2008, lk 52.
               
               
                  
                     (8)
                  
                        Nõukogu 28. jaanuari 2008. aasta otsus 2008/146/EÜ sõlmida Euroopa Ühenduse nimel Euroopa Liidu, Euroopa Ühenduse ja Šveitsi Konföderatsiooni vaheline leping Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega (ELT L 53, 27.2.2008, lk 1).
               
               
                  
                     (9)
                  
                        ELT L 160, 18.6.2011, lk 21.
               
               
                  
                     (10)
                  
                        Nõukogu 7. märtsi 2011. aasta otsus 2011/350/EL Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) Euroopa Liidu nimel sõlmimise kohta, seoses sisepiiridel piirikontrolli kaotamise ja isikute liikumisega (ELT L 160, 18.6.2011, lk 19).
               
               
                  
                     (11)
                  
                        Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
               
               
                  
                     (12)
                  
                        Euroopa Parlamendi ja nõukogu 30. novembri 2017. aasta määrus (EL) 2017/2226, millega luuakse riiki sisenemise ja riigist lahkumise süsteem liikmesriikide välispiire ületavate kolmandate riikide kodanike riiki sisenemise ja riigist lahkumise andmete ja sisenemiskeeluandmete registreerimiseks ning määratakse kindlaks riiki sisenemise ja riigist lahkumise süsteemile õiguskaitse eesmärgil juurdepääsu andmise tingimused ning millega muudetakse Schengeni lepingu rakendamise konventsiooni ning määruseid (EÜ) nr 767/2008 ja (EL) nr 1077/2011 (ELT L 327, 9.12.2017, lk 20).
               
               
                  
                     (13)
                  
                        Euroopa Parlamendi ja nõukogu 12. septembri 2018. aasta määrus (EL) 2018/1240, millega luuakse Euroopa reisiinfo ja -lubade süsteem (ETIAS) ning muudetakse määrusi (EL) nr 1077/2011, (EL) nr 515/2014, (EL) 2016/399, (EL) 2016/1624 ja (EL) 2017/2226 (ELT L 236, 19.9.2018, lk 1).
               
               
                  
                     (14)
                  
                        Euroopa Parlamendi ja nõukogu 28. novembri 2018. aasta määrus (EL) 2018/1860 Schengeni infosüsteemi kasutamise kohta ebaseaduslikult riigis viibivate kolmandate riikide kodanike tagasisaatmiseks (ELT L 312, 7.12.2018, lk 1).
               
               
                  
                     (15)
                  
                        Euroopa Parlamendi ja nõukogu 28. novembri 2018. aasta määrus (EL) 2018/1861, milles käsitletakse Schengeni infosüsteemi (SIS) loomist, toimimist ja kasutamist kontrollide valdkonnas piiril ning millega muudetakse Schengeni lepingu rakendamise konventsiooni ja määrust (EÜ) nr 1987/2006 ning tunnistatakse kehtetuks määrus (EÜ) nr 1987/2006 (ELT L 312, 7.12.2018, lk 14).
               
               
                  
                     (16)
                  
                        Euroopa Parlamendi ja nõukogu 28. novembri 2018. aasta määrus (EL) 2018/1862, milles käsitletakse Schengeni infosüsteemi (SIS) loomist, toimimist ja kasutamist politseikoostöös ja kriminaalasjades tehtavas õigusalases koostöös ning millega muudetakse nõukogu otsust 2007/533/JSK ja tunnistatakse see kehtetuks ning tunnistatakse kehtetuks Euroopa Parlamendi ja nõukogu määrus (EÜ) nr 1986/2006 ning komisjoni otsus 2010/261/EL (ELT L 312, 7.12.2018, lk 56).
               
               
                  
                     (17)
                  
                        Euroopa Parlamendi ja nõukogu 17. aprilli 2019. aasta määrus (EL) 2019/816, millega luuakse kesksüsteem nende liikmesriikide väljaselgitamiseks, kellel on teavet kolmandate riikide kodanike ja kodakondsuseta isikute suhtes tehtud süüdimõistvate kohtuotsuste kohta, et täiendada Euroopa karistusregistrite infosüsteemi (ECRIS-TCN), ning muudetakse määrust (EL) 2018/1726 (ELT L 135, 22.5.2019, lk 1).